ΚΑΝΟΝΙΣΜΟΣ (ΕΟΚ) αριθ. 1076/71 ΤΟΥ ΣΥΜΒΟΥΛΙΟΥ της 25ης Μαΐου 1971 περί του εξισωτικού ποσού κατά την εισαγωγή ορισμένων λιπαρών ουσιών που προβλέπεται στο άρθρο 3 παράγραφος 6 εδάφιο πρώτο του κανονισμού αριθ. 136/66/ΕΟΚ

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί ιδρύσεως κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΟΚ) αριθ. 2554/70(2), και ιδίως το άρθρο 3 παράγραφος 6,

την πρόταση της Επιτροπής,

Εκτιμώντας:

ότι, δυνάμει του άρθρου 3 παράγραφος 6 εδάφιο πρώτο του κανονισμού αριθ. 136/66/ΕΟΚ και σύμφωνα με το τρίτο εδάφιο της εν λόγω παραγράφου, είναι δυνατό να εισπράττεται ένα εξισωτικό ποσό επί των εισαγωγών των προϊόντων που απαριθμούνται στο άρθρο 1 παράγραφος 2 τμήματα α) και β) του κανονισμού αυτού-

ότι πρέπει να καθοριστούν τα κύρια στοιχεία που επιτρέπουν να εκτιμηθεί αν τα προϊόντα αυτά εισάγονται σε ποσότητες και υπό συνθήκες τέτοιες ώστε οι εισαγωγές αυτές να επιφέρουν ή να απειλούν να επιφέρουν σοβαρή ζημία στους παραγωγούς της Κοινότητος- ότι, επειδή η εφαρμογή του εξισωτικού ποσού εξαρτάται από την επίδραση η οποία ασκείται από τις εισαγωγές στην αγορά της Κοινότητος, είναι αναγκαίο να εκτιμάται η κατάσταση που περιγράφεται ανωτέρω, λαμβάνοντας υπόψη, πέρα από τα ιδιαίτερα στοιχεία της κοινοτικής αγοράς, στοιχεία που αναφέρονται στην εξέλιξη των εισαγωγών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το εξισωτικό ποσό που αναφέρεται στο άρθρο 3 παράγραφος 6 πρώτο και τρίτο εδάφιο του κανονισμού αριθ. 136/66/ΕΟΚ καθορίζεται, με την επιφύλαξη των λοιπών όρων που αναφέρονται στα εν λόγω εδάφια μόνο, υπό τις συνθήκες που αναφέρονται στα επόμενα άρθρα.

Άρθρο 2

Για να εκτιμηθεί αν τα προϊόντα που αναφέρονται στο άρθρο 1 παράγραφος 2 τμήματα α) και β) του κανονισμού αριθ. 136/66/ΕΟΚ εισάγονται σε ποσότητες και υπό συνθήκες τέτοιες ώστε οι εισαγωγές αυτές να επιφέρουν ή να απειλούν να επιφέρουν σοβαρή ζημία στους παραγωγούς της Κοινότητος προϊόντων που αναφέρονται στο άρθρο 1 παράγραφος 2 του εν λόγω κανονισμού, λαμβάνονται ιδίως υπόψη:

α) οι τιμές εισαγωγής στην Κοινότητα ενός ή περισσοτέρων προϊόντων, ή η προβλεπόμενη εξέλιξή τους και ιδίως η τάση τους προς υπερβολική πτώση σε σχέση με εκείνη των τιμών των προϊόντων που αναφέρονται στο άρθρο 1 παράγραφος 2 του κανονισμού αριθ. 136/66/ΕΟΚ, τα οποία κινδυνεύουν να υποκατασταθούν στην αγορά της Κοινότητος-

β) ο όγκος των εισαγωγών, που πραγματοποιούνται ή προβλέπεται να πραγματοποιηθούν, προϊόντων για τα οποία διαπιστώθηκε τάση για υπερβολική πτώση των τιμών σε σχέση με την τάση των τιμών των δυναμένων να τα υποκαταστήσουν προϊόντων, ειδικότερα αν αυτές οι εισαγωγές δεν ανταποκρίνονται στην εξέλιξη των αναγκών της αγοράς της Κοινότητος σε ό,τι αφορά αυτά τα προϊόντα και τα προϊόντα από τα οποία κινδυνεύουν να υποκατασταθούν-

γ) οι τιμές οι οποίες διαπιστώνονται στην αγορά της Κοινότητος, ή η προβλεπόμενη εξέλιξή τους και η τάση τους για υπερβολική πτώση-

δ) οι προβλεπόμενες επιπτώσεις εκ της υπερβολικής πτώσεως των τιμών και της αυξήσεως των εισαγωγών, που πραγματοποιούνται ή προβλέπεται να πραγματοποιηθούν, των εν λόγω προϊόντων επί της καταστάσεως των παραγωγών της Κοινότητος των προϊόντων αυτών, ή αυτών από τα οποία κινδυνεύουν να υποκατασταθούν.

Άρθρο 3

Το εξισωτικό ποσό καθορίζεται μόνο κατά το μέτρο και για τη διάρκεια που είναι απόλυτα αναγκαία για να αποφευχθεί η ζημία ή η απειλή ζημίας.

Το εξισωτικό ποσό προσαρμόζεται συναρτήσει των μεταβολών της καταστάσεως.

Άρθρο 4

Το εξισωτικό ποσό καθορίζεται σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Εν τούτοις, όταν τα συμφέροντα της Κοινότητος καθιστούν αναγκαία μία άμεση δράση, η Επιτροπή δύναται να καθορίσει εξισωτικό ποσό του οποίου η ισχύς περιορίζεται σε δεκαπέντε ημέρες.

Άρθρο 5

Οι λεπτομέρειες εφαρμογής του παρόντος κανονισμού δύνανται να θεσπισθούν σύμφωνα με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος.

Έγινε στις Βρυξέλλες, στις 25 Μαΐου 1971.

Για το Συμβούλιο

Ο Πρόεδρος

M. COINTAT

(1) ΕΕ αριθ. 172 της 30.9.1966, σ. 3025/66.

(2) ΕΕ αριθ. Ν 275 της 19.12.1970, σ. 5.